چمشانک:
:::::جمیل مھراب
تامُر:
::::::”بلوچ آباد”
تامُرکاری ھما پڑ انت کہ بودشت ءُ جپاکشی ءِ ھمراھی ءَ بازیں آسراتی ،ھرچ ءُ درچے ھم لوٹ ایت، ھمے بے آسراتی مستریں سوب انت کہ تنیگا بلوچی زبان ءَ جوانیں تُامرکاری نہ بیتگ۔
تامر وتی اھد ءِ جیڑھانی پیشدارگ ءِ ھمراھی ءَ ھما دور ءِ چاگرد ءِ ندارگاں ھم زندگ کنت۔
بلوچی زبان ءِ تہ ءَ تامرکاری پڑ سک پدمنتگ انت بلے ھزار جیڑھاں رند ھم بازیں تامرکار وتی ھب ءُ واھگ ءِ پدءَ اے نیمگ ءَ دلگوش دیگ ءَ انت۔ بلوچی تامر باز ساچگ بیتگ بلے آ کہ جوڑیں تامر گشگ بنت لنکگاں ھساب بنت ما ھما شریں تامراں گوں، “بلوچ آباد” ءَ ھم ھوار کت کنیں۔
بلوچ آباد تامر ءِ کسہ بلوچ آباد ءُ رسول آباد میتگانی کسہ انت بلے درستیں جیڑہ کہ دیم ءَ آرگ بیتگ انت آ بس بلوچ آباد ءِ ئیگ انت گڑا شرتر ھمش ات رسول آباد میتگ ءِ جند ھوار کنگ مہ بیتیں۔ تامر ءِ جوانتری ایش انت،کہ بلوچ زالبولیں ازمکارے انیتہ جلیل ءِ دروشم ءَ دیم ءَ اتکگ کہ آئی ءِ تہ ءَ ازمکاری ءِ بودشت باز ھست۔ “سرفراز محمد” ءَ یک رندے پد ءَ بے دروریں ازمکاری کتگ بلے “اللہ بخش حلیف” کہ یک جوانیں ازمکارے تامر ءِ تہ ءَ سجیں جاگہ ءَ یکیں وڑ ءَ گپاں زور دنت ءُ کَشیت، باز جاہ ءَ آئی ءِ ھبرانی زور دیگ( Dialog Dlivery) ھما واکہاتانی چاڑاں گوں دپ نہ کپ انت۔ تامر ءِ سرھال سکیں گچینیں سرھالے چاگرد ءِ توکا، زالبولانی جیڑہ ءُ زالبولاں کم ارزشت دیگ ءُ آیاں وانگ ءِ آسراتیاں چہ زبہر کنگ ءُ مردین ءِ چاگرد ءَ زورآوری پیش داشتگ ۔تامر ءِ کلائمکس ھاس نہ انت بلے بد نہ انت۔
تامر ءِ توکا اسکرین پلے سر ءَ ھاسیں کار نہ بیتگ لھتے ھما جاہ ءَ اسکرین پلے جوان انت کہ آ تامر ءِ کسہ ءَ دیم ءَ نہ براں لھتے ندارگ واکہاتانی تب ءَ نہ انت تامر ءَ زور جاہ داتگ انت ،یک جاہ ءَ کہ جان بی بی (انیتہ) سناٹا ( حلیف) تیاب ءَ چہ ھبر کنان پیداک انت بلے پشت ءَ ھچ راہ نیست انت، بلے ھمے ندارگ کوہ ءُ تیاب زیبائی ءِ سبب ءَ پیشداشتگ ۔
چشیں وتگڈیں زیبائی گیشتر تامر ءَ بڈول کنت پرچا چاروک تامر ءِ چاڑ ءَ چہ گسر بیت۔
کیمرہ ءِ پوزیشن پہ اکسبندی ءَ انچو ھاس نہ انت ءُ لائٹنگ ءِ سر ءَ ھم ھاس کار کنگ نہ بیتگ باز جاہ ءَ کیمرہ سک باز نہ وش انت شارٹ باز دور اکسبند کنگ بیتگ انت۔
بلے اگاں ما سرجمیں تامر ءِ ھبر ءَ بہ کنیں گڑا “بلوچ آباد” بلوچی تامرانی ھساب ءَ وتی کسہ ءُ ازمکاری ءَ باز جوان انت۔
تامر ءِ تہ ءَ لھتے جاہ ءَ ساؤنڈ ءِ نزوری ھست بلے سرجمیں تامر ءِ اگاں ھبر بہ بیت گڑا ساز ءُ سوت باز جوان کارمرز کنگ بیتگ انت سازانی تب ندارگانی تب ءَ کپتگ انت۔
تامر ءِ تہ ءَ گالانی ھاس ھیال نہ داشتگ گیشتر جاہ ءَ اردو زدگیں گالوار انت لھتے جاہ ءَ زگریں بلوچی آرتگ کہ کم کارمرز بنت۔
بلے اے درستیں نزوری وتی جاہ ءَ من “شاکر شاد” ءَ یک جوانیں تامرے ءِ ساچگ ءَ مراد بادی دیاں ءُ آئی ءَ پہ وتی نیمگ ءَ یک جوانیں جھدے کتگ ءُ چاروک یکرندے پد ءَ وتی زبان ءُ چاگرد ءِ نیمگ ءَ آرتگ انت ما شاکر شاد ءِ وڑیں تامرکاراں مدام انچیں امید داریں جوانیں تامرکاری کناں ءُ چاروکاں تاھیر بکش انت۔